Uitstel vir “vet” SA-manAlbert en Marthie Buitenhuis Foto: guardianlv.com Albert Buitenhuis, wat tans in Nieu-Seeland woon en met deportasie gedreig is weens sy gewig, het Maandag ŉ 23 maandlange grasie ontvang. “Buitenhuis sal egter nie oor die volgende twee jaar kwalifiseer vir staatsgesondheidsorg nie,” het Nikki Kaye van die departement van immigrasie gesê. Dié man van Suid-Afrika, wat nou 130 kg weeg, het twee maande gelede appèl aangeteken by die minister van immigrasie toe sy hernuwingsaansoek vir ŉ werksvisum afgekeur is weens die druk wat sy vetsug glo op Nieu-Seeland se gesondheidstelsel sou plaas. Toe Buitenhuis en sy vrou Marthie egter ses jaar gelede van Suid-Afrika na Nieu-Seeland verhuis het, het hy 160kg geweeg. Sy jaarlikse werksvisum is glo telkens sonder enige probleme hernu, tot vanjaar. Kaye sê sy het “ŉ besluit gemaak” om ŉ ekstra 23 maande grasie aan Buitenhuis toe te ken nadat sy die inligting hersien het wat tot die dreigement van deportasie gelei het. “Onder hierdie reëling is hy nie geregtig op staatsgesondheidsorg nie, en sal hy enige gesondheidsuitgawes self moet dek,” het Kaye gesê. Buitenhuis was nie dadelik vir kommentaar beskikbaar nie. ŉ Woordvoerder vir die departement van immigrasie in Nieu-Seeland het in Julie gesê dat Buitenhuis se werksvisum afgekeur is, aangesien sy vetsug ŉ “noemenswaardige risiko” inhou vir diabetes, hoë bloeddruk, hartprobleme en slaapapnee. “Dit is belangrik dat alle migrante ŉ aanvaarbare standaard van gesondheid handhaaf om kostes en druk op die Nieu-Seelandse gesondheidsorg te minimaliseer,” het die woordvoerder gesê. Lees ook: SA-man “te vet” om in Nieu-Seeland te woon